Islamabad 6. júla (TASR) - Pakistanská polícia zatkla siedmich mužov, podozrivých z minulotýždňového únosu a hromadného znásilnenia vydatej ženy na východe krajiny.
Pri únose malo ísť o pomstu za milostnú aféru príbuzného znásilnenej ženy so sestrou jedného z podozrivých, uviedla dnes pakistanská polícia. Siedmich podozrivých zatkli v utorok po tom, ako príbuzní obete podali trestné oznámenie na páchateľov.
Hlavný podozrivý pri výsluchu povedal, že jeho sestru mladý príbuzný obete uniesol a sexuálne zneužil. Policajné vyšetrovanie však ukázalo, že sestra spala s príbuzným dobrovoľne v neďalekom mestečku.
Vyšetrovatelia sa teraz snažia zistiť, aký bol skutočný vzťah medzi sestrou obvineného a príbuzným znásilnenej ženy.
Najnovší prípad vyšiel na povrch len týždeň po tom, ako iná pakistanská dedinčanka dosiahla znovuotvorenie procesu s 13 mužmi podozrivými z jej znásilnenia. V oboch prípadoch sa ženy stali obeťami pomsty za milostné dobrodružstvá ich príbuzných.